આ પુસ્તક અમિતાભ બચ્ચન કેમ આ સદીના મહાનાયક છે એ વાત પ્રસંગોથી ખૂબ સરળ અને સબળ રીતે સાબિત કરે છે. જેમના સ્વાસ્થ્ય અને દીર્ઘાયુ માટે આખો દેશ એક વાર પ્રભુભક્તિમાં ડૂબી ગયેલો એવા અમિતાભ અંતર્મુખી છે, પરંતુ સ્પષ્ટવક્તા છે. પોતાના પર પુસ્તક લખવા તૈયાર થયેલા સૌમ્યો વંદ્યોપાધ્યાયને અમિતાભ ચેતવણી આપતા કહે છે, “તમને ખબર છે તમે કોના ઉપર પુસ્તક લખી રહ્યા છો? અમિતાભ બચ્ચન પર, કોણ છે એ? તે એ વ્યક્તિ છે જેની પાસે અપાર સંપત્તિ છે, જેણે એ સંપતિ ખોટા રસ્તે એકઠી કરી છે, એ દેશના પ્રધાનમંત્રીનો મિત્ર છે, એના બાળપણનો મિત્ર. આ માણસ ખોટું – સાચું કંઈ પણ કરે, એને બધું માફ છે. તેના પરિવારના લોકોને જો નહેરૂજી, ઈંદિરાજી સાથે ઘનિષ્ઠ સંપર્ક ન હોત તો જીવનમાં તેના માટે કંઈ પણ કરવું મુશ્કેલ હોત. એ એવો માણસ છે જે રૂપિયાથી આ દેશમાં બધું ખરીદે છે, પત્રકારોને પણ. તમે ભલે પુસ્તક લખવા વિચારો પણ હું તમને કહી દઊં, લોકો તમારી આલોચના કરશે, કહેશે કે મેં રૂપિયા આપીને તમારી કલમ ખરીદી લીધી છે – તમારા સાથીઓ જ કહેશે. તમને આ સવાલ કોઈ પૂછી પણ શકે. અને જ્યારે તમે સાચું બોલશો તો કોઈ તમારી વાત પર વિશ્વાસ નહીં કરે. લોકો તમારા પર શંકા કરશે, અમિતાભ બચ્ચનના ચમચાના રૂપે તમે ઓળખાશો. તમને ઘણી તકલીફો ભોગવવી પડશે, તમે ફરીથી એક વખત તમારા નિર્ણય પર પુનર્વિચાર કરી લો.”